Phumelela se sakeredder kry uitstel | Netwerk24
Phumelela se sakeredder kry uitstel
Deur Elvira Wood 15 Junie 2020 11:36
Die sakereddingsplan vir Phumelela Gaming gaan nou eers einde Julie bekend gemaak word. Foto: Argief
Die sakeredder wat vir die perdewedrengroep Phumelela Gaming aangestel is, het nou tot 31 Julie om sy reddingsplan vir dié maatskappy te publiseer.
Phumelela is die enigste genoteerde maatskappy waarin Markus Jooste, voormalige uitvoerende hoof van Steinhoff, nog 'n belang besit. Luidens die datadiens Iress besit hy 'n belang van 1,8% in die maatskappy wat vroeg in Mei aansoek om sakeredding gedoen het.
Die Suid-Afrikaanse perdewedrenbedryf kon nie sedert die inperking op 26 Maart enige wedrenne hou nie, en kleinhandeltakke waar weddenskappe geneem word, is ook gesluit.
Phumelela kon dus sedertdien nie enige inkomste verdien uit sy perdewedrenbedrywighede of sportweddenskappe nie. Dit is net aanlyn weddenskappe wat plaasvind, maar die inkomste daaruit is nie genoeg om vir die verlies aan die ander inkomste te vergoed nie.
Die maatskappy sê Maandag in 'n kort handelsverklaring op Sens dat meer as 50% van sy krediteure hul toestemming gegee het dat die reddingsplan teen 31 Julie bekend gemaak word.